祀南海神
作者：曾丰
朝代：宋

paragraphs: 赤精炎官兮，神一靈兮幻只。
鴻澤厖施兮，神一念兮肧只。
上清委照兮，神功行兮簡只。
浩劫彌沙兮，神慶休兮綿只。
太虛窈窕兮，神徜徉兮栖只。
瀕海渺瀰兮，神漫浪兮僑只。
沆瀣溟涬兮，神固自兮飫只。
肥腯芬薌兮，神孰何兮肸只。
昏頓顓冥兮，神惻怛兮矜只。
顛連號呼兮，神恍惚兮聳只。
焄蒿悽愴兮，神憑憑兮下只。
狎猥媟嬻兮，神恢恢兮涵只。
讄曰蒙以兮景只，有嘉斯肴兮羅只，有旨斯醑兮酹只。
神兮歆只，有皎斯衷兮監只，有蹇斯數兮翊只。